חברת סטארקום סיסטמס הישראלית, השיקה השבוע מוצר חדש המאפשר מעקב בזמן אמת אחרי מכולות ובהן מטענים המועברים ברחבי העולם. המערכת מאפשרת מעקב והתרעה במקרים של פריצה, פתיחת דלתות לא חוקיות, שינוי מיקום, נזק וטלטלה שנגרמים למכולה, וכן מאפשרת מעקב אחרי שינויי טמפרטורות, מעקב אחרי ניהול סחורות ועוד.
המערכת החדשה, הנקראת Triton, תותקן על משקופי הכניסה למכולה ומשלבת שלושה מרכיבים ביחידה אחת: לב המערכת נמצא בתוך המכולה, פועל באמצעות סוללה וכולל מקלט ומשדר סלולארי לרשת GSM או CDMA, מעבד וחיישני אור ותאוצה. חיישנים אלה מגלים ניסיונות פתיחת דלת לא מורשית, או פתיחת פתח מאולתר בדופן המכולה כדי לגנוב את תוכנה. המרכיב השני הוא זרוע הכוללת לחצן חיבור להתרעה על ניתוק היחידה מהמכולה. המרכיב השלישי נמצא מחוץ למכולה וכולל מקלט ואנטנת GPS, אנטנת GSM ותקשורת ZigBee. חלק זה אטום למים ומוגן בתוך תעלת ברזל. אספקת המתח מגיעה מסוללות נטענות שניתן לחבר אותן בשרשור ועל ידי-כך לספק מענה לזמני פעולה או הפלגה ארוכים.
במסגרת הפתרון, מספקת החברה את כל התשתית הפיסית ואת תוכנת ניהול המכולות. תוכנת הניהול מצוידת בממשק פתוח התומך ב- 28 שפות. הממשק מאפשר ללקוח לבחור את ההתרעות הדרושות, לקבץ אותן לאירוע ולקבל דו"חות ברמת הפירוט הנדרשת, כולל דו"חות המציגים את מסלול המכולה באמצעות מפה.
אבי הרטמן, מנכ"ל סטארקום סיסטמס ישראל, אומר: "כיום נעות ברחבי העולם יותר מ- 500 מיליון מכולות. מדי שנה עסקים אמריקאים מפסידים סחורות בשווי 10 מיליארד דולר, כך על פי מועצת אבטחת המטענים הבינלאומית, ולמעלה מ- 10,000 מכולות אובדות בדרך ולא מגיעות ליעדן, לפי נתוני ענף הביטוח. לכן ישנה דרישה גדולה במידע ובקרה אחר המכולות מצד גורמים רבים, בהם: חברות השילוח, חברות ההובלה, הלקוח, חברות הביטוח, רשות הנמלים, רשויות המס ועוד. סטארקום סיסטמס ישראל יצרה מוצר שלא היה קיים בשוק עד כה, אשר נותן מענה מלא לכל הגורמים בשוק זה".
סטארקום סיסטמס	מחפשים עבודה?